Šamanismi uurides olen jõudnud äratundmisele, et šamaani teadvuse seisundite muutmise tehnikates on emotsioonide võimendamisel ja kontsentreeritud ohjamisel oluline ülesanne. Neid tehnikaid omandavad noored šamaaniõpilased valdavalt eeskuju jäljendamise teel. Oluline on, et kultuuriliselt eksisteerivad mitmesugused rituaalsed tegevused, samuti erinevates materiaalsetes vormides  esinevad, signaali funktsiooni kandvad nähtused, millel on toimeline sümbolväärtus. Sellised nähtused toimivad omalaadsete päästikutena, mis vallandavad ühe või teise teadvusseisundi. Seosed päästiku ja vastava teadvusseisundi vahel kujundatakse kultuuri hõlmas sotsiaalse õppimise kaudu.